CELEX: 32019D0434
Language: el
Date: 2019-02-27 00:00:00
Title: Απόφαση (ΕΕ) 2019/434 της Επιτροπής, της 27ης Φεβρουαρίου 2019, σχετικά με την προτεινόμενη πρωτοβουλία πολιτών με τίτλο «Europe CARES - Ποιοτική εκπαίδευση για παιδιά με αναπηρία χωρίς αποκλεισμούς» [κοινοποιηθείσα υπό τον αριθμό C(2019) 1545]

19.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 75/103
               
            
         ΑΠΟΦΑΣΗ (ΕΕ) 2019/434 ΤΗΣ ΕΠΙΤΡΟΠΗΣ
         της 27ης Φεβρουαρίου 2019
         σχετικά με την προτεινόμενη πρωτοβουλία πολιτών με τίτλο «Europe CARES - Ποιοτική εκπαίδευση για παιδιά με αναπηρία χωρίς αποκλεισμούς»
         
            
               [κοινοποιηθείσα υπό τον αριθμό C(2019) 1545]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Europe CARES - Ποιοτική εκπαίδευση για παιδιά με αναπηρία χωρίς αποκλεισμούς» αναφέρεται στα εξής: «Το δικαίωμα στην εκπαίδευση χωρίς αποκλεισμούς παιδιών και ενηλίκων με αναπηρία εντός της Ευρωπαϊκής Ένωσης».
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αφορούν τα εξής: «Πάνω από 70 εκατομμύρια πολίτες της ΕΕ έχουν κάποια αναπηρία και 15 εκατομμύρια παιδιά έχουν ειδικές εκπαιδευτικές ανάγκες. Τα παιδιά και οι ενήλικες με αναπηρία αντιμετωπίζουν υπερβολικά εμπόδια στην άσκηση του δικαιώματός τους για ποιοτική εκπαίδευση χωρίς αποκλεισμούς. Πολλοί τοποθετούνται σε ξεχωριστά ιδρύματα, ενώ εκείνοι που είναι ενταγμένοι σε συμβατικά εκπαιδευτικά περιβάλλοντα λαμβάνουν συχνά ανεπαρκή υποστήριξη. Καλούμε την Ευρωπαϊκή Επιτροπή να καταρτίσει νομοσχέδιο για ένα κοινό ενωσιακό πλαίσιο εκπαίδευσης χωρίς αποκλεισμούς, το οποίο θα διασφαλίζει ότι κανένα παιδί δεν θα μένει πίσω όσον αφορά τις υπηρεσίες έγκαιρης παρέμβασης, την εκπαίδευση και τη μετάβαση στην αγορά εργασίας.»
                  
               
                     (3)
                  
                  
                     Στο παράρτημα της προτεινόμενης πρωτοβουλίας πολιτών αναφέρονται συγκεκριμένοι τομείς που θα ενταχθούν σε ένα κοινό ενωσιακό πλαίσιο εκπαίδευσης χωρίς αποκλεισμούς και οι οποίοι μπορούν να διακριθούν στις εξής κατηγορίες: «Έγκαιρη παρέμβαση, προσαρμογή και αποκατάσταση»· «Εντοπισμός – Διαγνωστική εκπαιδευτική αξιολόγηση μαθητών – Παραπεμπτική απόφαση – Κατόπιν αιτήματος»· «Δωρεάν και κατάλληλη δημόσια εκπαίδευση»· «Ρήτρα μη απόρριψης»· «Συμμετοχή των γονέων»· «Λιγότερο περιοριστικό περιβάλλον»· «Εξατομικευμένο εκπαιδευτικό πρόγραμμα (ΕΕΠ)»· «Εναλλακτικοί μηχανισμοί αξιολόγησης και πιστοποίηση βάσει ικανοτήτων»· «Μετάβαση στην αγορά εργασίας»· «Απαγόρευση διακρίσεων»· «Προσωπική ανάπτυξη και κατάρτιση των εκπαιδευτικών».
                  
               
                     (4)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (5)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (6)
                  
                  
                     Με σκοπό την εφαρμογή τους, οι Συνθήκες προβλέπουν την έκδοση:
                     
                                 —
                              
                              
                                 νομικών πράξεων που αποσκοπούν στην καταπολέμηση των διακρίσεων λόγω αναπηρίας, βάσει του άρθρου 19 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ),
                              
                           
                                 —
                              
                              
                                 συστάσεων του Συμβουλίου ή άλλων νομικών πράξεων που προβλέπουν μέτρα ενθάρρυνσης για τη στήριξη, τον συντονισμό ή τη συμπλήρωση των δράσεων των κρατών μελών, αποκλειόμενης ωστόσο της εναρμόνισης των νομοθετικών και κανονιστικών διατάξεών τους, όσον αφορά τον στόχο για την ανάπτυξη της ανταλλαγής πληροφοριών και εμπειριών για τα κοινά προβλήματα των εκπαιδευτικών συστημάτων των κρατών μελών, βάσει του άρθρου 165 παράγραφος 2 τέταρτη περίπτωση και παράγραφος 4 της ΣΛΕΕ,
                              
                           
                                 —
                              
                              
                                 συστάσεων του Συμβουλίου ή άλλων νομικών πράξεων, αποκλειόμενης της εναρμόνισης των νομοθετικών και κανονιστικών διατάξεων των κρατών μελών, όσον αφορά τον στόχο για τη βελτίωση της αρχικής επαγγελματικής εκπαίδευσης και της συνεχούς κατάρτισης για να διευκολύνεται η επαγγελματική ένταξη και επανένταξη στην αγορά εργασίας, βάσει του άρθρου 166 παράγραφος 2 δεύτερη περίπτωση και παράγραφος 4 της ΣΛΕΕ.
                              
                           
               
                     (7)
                  
                  
                     Για τους λόγους αυτούς, η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής όσον αφορά την υποβολή πρότασης για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 4 παράγραφος 2 στοιχείο β) του κανονισμού.
                  
               
                     (8)
                  
                  
                     Επιπλέον, έχει συγκροτηθεί επιτροπή πολιτών, έχουν οριστεί πρόσωπα επικοινωνίας σύμφωνα με το άρθρο 3 παράγραφος 2 του κανονισμού και η προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της ΣΕΕ.
                  
               
                     (9)
                  
                  
                     Η προτεινόμενη πρωτοβουλία πολιτών με τίτλο «Europe CARES - Ποιοτική εκπαίδευση για παιδιά με αναπηρία χωρίς αποκλεισμούς» θα πρέπει επομένως να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προτεινόμενη πρωτοβουλία πολιτών με τίτλο «Europe CARES - Ποιοτική εκπαίδευση για παιδιά με αναπηρία χωρίς αποκλεισμούς» καταχωρίζεται.
         
         
            Άρθρο 2
            Η παρούσα απόφαση αρχίζει να ισχύει στις 4 Μαρτίου 2019.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Europe CARES - Ποιοτική εκπαίδευση για παιδιά με αναπηρία χωρίς αποκλεισμούς», τους οποίους εκπροσωπούν η κ. Maria Madalina TURZA και η κ. Violeta GIURGI, που ενεργούν ως πρόσωπα επικοινωνίας.
         
         
            Βρυξέλλες, 27 Φεβρουαρίου 2019.
            
               
                  Για την Επιτροπή
               
               Frans TIMMERMANS
               
                  Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.